ভীরের মধ্যে মেয়েদের শরীরের যারা হাত দিতে পারে, পরিধানের বস্ত্র টেনে ছিঁড়ে নিতে পারে, সমাজে তাদেরকে মানুষ হিসেবে পরিচিত করাতে হবে-এ মতের সাথে ব্যক্তিগতভাবে আমার মত নাই । সিসি টিভি দ্বারা নিয়ন্ত্রিত ঢাবি’র একটি স্থানে অপরাধীরা অপরাধ করে চারদিন ধরা-ছোঁয়ার বাইরে আছে, কেন জানি এটা একটু বেমানান । ছাত্র ইউনিয়নের যে ছেলেটি আক্রান্ত মেয়েদের উদ্ধারে সর্বাত্মক চেষ্টা করেছে, তিনি বলেছে অপরাধীদের মধ্যে ৫৫-৬০ বছরের একজন বৃদ্ধও ছিল । অনেকে বয়সটাকে একটা মাপকাঠিতে ফেলে কিছুটা অবাক হওয়ার চেষ্টা করেছে কিন্তু আমার তেমনটা মনে হয়নি । কুকুরের বয়স বাড়লে কি ঘেউ-ঘেউয়ের শব্দে পরিবর্তন আসে ? অত্যন্ত কষ্টের সাথে লজ্জা পেয়েছি, যখন পত্রিকায় পড়লাম জাবি ও জবিতেও নারীদের ওপর যৌন নির‌্যাতন করা হয়েছে । ১০ বছরের একটি মেয়েও রক্ষা পায়নি । অবশ্য কষ্ট ও লজ্জার মাত্রা বাড়িয়ে দিয়েছে, যখন টিভিতে দেখলাম একটি ঐতিহ্যবাহী ছাত্র সংগঠনের পাঁচ নেতা-কর্মীকে বিশ্ববিদ্যালয় কর্তৃপক্ষ নারী নির‌্যাতনের ঘটনায় সাময়িক বরখাস্ত করেছে । জাবি এবং জবিতে নারী নির‌্যাতনের জন্য ছাত্রলীগকে দায়ী করা হয়েছে । কয়েকবছর পূর্বে ইংরেজী নববর্ষে টিএসসিতে বাঁধন নামের এক যুবতীর বস্ত্র হরণের ঘটনায় দেশব্যাপী যেমন সমালোচনার ঝড় উঠেছিল তেমনি আবারও চলতি বাংলা সনের শুরুর দিনের ঘটনা সভ্যতার মুখোশে কুঠারাঘাত করল । শুধু ঢাবি, জাবি কিংবা জবিতেই নয় বরং দেশের আরও বিভিন্ন শিক্ষাপ্রতিষ্ঠানসহ অনেক স্থানে এমন ঘটনার স্বাক্ষী অনেক রমণীকেই হতে হয়েছে । শ্রেষ্ঠ বিদ্যাপিঠগুলোর অবস্থা যদি এমন হয় তবে দ্বিতীয় কিংবা তৃতীয় সারির বিদ্যাপিঠের কথা কি আলাদ করে বলতে হবে ? ঢাকা বিশ্ববিদ্যালয় কিংবা অন্যান্য বিশ্ববিদ্যালয়ে পহেলা বৈশাখে বাংলা বর্ষবরণে যোগ দিতে এসে যে নারীরা চরম লাঞ্ছনার শিকার হয়েছে তারা সাহস করে, সমাজের বাঁধা পেড়িয়ে তাদের অভিযোগের কথা মুখে উচ্চারণ করতে পেরেছে কিন্তু অন্যান্য স্থানের নারীদের অনেকেই হয়ত অপমানের কথা লজ্জায় মুখে উচ্চারণের সাহস যোগাতে পারেনি ।